Hier kom ’n ding ... ’n vinnige ding | News24
Hier kom ’n ding ... ’n vinnige ding
Opgewondenheid is groot oor die aan-kondiging by HTS Daniel Pienaar dat ’n ope kaskarresies terugkeer na Uitenhage!
“HTS Daniel Pienaar het besluit om so ’n bietjie nostalgie terug te bring na waar dit hoort. Sommige van die ouer mense sal die jare onthou toe Uitenhage bekend was vir sy kaskarresies,” sê Gerrit Rautenbach, ’n organiseerder van die Gravity Down kaskarresies.
Dit gaan wéér gebeur! Hierdie keer gaan dit ’n groot storie wees met verskeie borge wat reeds hulle betrokkenheid bevestig het.
“Besighede sal die kans gebied word om ’n pakket te koop en spanne in te skryf. Die kategorieë is vir laerskool-deelnemers, hoërskool en ope-kategorieë.
Die kaskarresies sal op 24 Februarie 2018 in Daniel Pienaarweg, wat ’n lekker afdraende is, gehou word.
“Die idee is om ’n dag van gesonde pret vir die hele gesin te hê. Daar sal verskillende kategorieë wees en hope trofees en pryse.
“Daar sal vir seker mooi, snaakse, vinnige en ook stadige karre wees.
“Ons werk nog aan die finale kaskar-spesifikasies. Definitief is funksionele remme en ’n stuurstelsel bo aan die lys. Dan goed soos ’n valhelm, beskermende klere en skoene, 4 wiele en nog ’n klomp goed. Hout en metaal sal aanvaar word en natuurlik geen glas nie,” sê Rautenbach.
Belangstellendes kan nou al vir Erika Niemand by HTS Daniel Pienaar bel by 041 922 9990. (-HEILIE COMBRINCK)